Мельдонийм бэлыхь дыхидзэну?
ЕрагъкIэ ягъэсэбырыжа допинг Iуэхур ХХIII ЩIымахуэ Олимп джэгухэм аргуэру къыщыхъеижащ. Аргуэрыжьти, япэщIэхуар ди къэралым икIахэм ящыщ зыщ.
КёрлингымкIэ зэхьэзэхуэм и щхьэгъусэ Брызгаловэ Анастасие дэщIыгъуу жэз медалхэр игъащIэм япэ дыдэу ди къэралым къыщыхуэзыхьа Крушельницкий Александр допинг къэпщытэныгъэм пхыкIакъым. Абы и лъым къыхагъуэтащ спортсменхэм къагъэсэбэпыну хуимыт мельдоний хущхъуэм и лъэужьхэр. Дыгъуасэ къызэIуаха етIуанэ къэпщытэныгъэми ар щIигъэбыдэжмэ, кърикIуэнур гурыIуэгъуэщ. Езы Крушельницкэм зэрыжиIэмкIэ, зэфэ псым мельдонийр гъэпщкIуауэ зыгуэрхэм щыхагъэзэрыхьауэ къыщIэкIынущ нэхъапэIуэкIэ зыщагъэса Японием щыIэу. Дапхуэдэу щытми, псалъэмакъыр дуней псом щежьащ икIи фIы къызэримыкIынур наIуэщ.
Спорт зэхьэзэхуэхэм я гугъу пщIымэ, Урысейм щыщ атлетхэм ХХIII ЩIымахуэ Олимп джэгухэм иужь махуэхэм зы дыжьын медалрэ жэзитIрэ къыщахьащ. Хуабжьу дагъэгуфIащ лыжэкIэ эстафетэм къыщызэдэжэм.
Непряевэ Наталье, Белоруковэ Юлие, Седовэ Анастасие, Нечаевская Аннэ сымэ я километр тхурытхур лъэщу кърахьэлIащ. Абыхэм зыкъомрэ пашэныгъэр яIыгъащ икIи япэ къищыфар а спорт лIэужьыгъуэмкIэ сыт щыгъуи бжьыпэр зыIыгъ скандинавхэращ.
Жэз медалиплIым иужькIэ лыжэхэмкIэ дыжьыныр вэ сэмахуэ зыIэрагъэхьащ ди къэралым икIахэм. Километр пщIырыпщI хъу эстафетэм Урысейм щыщ атлетхэр къызыпикIуэтар Норвегием икIахэращ. Абы щыгъуэми ди щIалэхэм зыкъомрэ пашэныгъэр яутIыпщакъым. Дыжьын медалхэр къалъысащ Ларьков Андрей, Большунов Александр, Червоткин Алексей, Спицов Денис сымэ.
Фигу къэдгъэкIыжынщи, лыжэм тету къызэдэжэнымкIэ Корее Ипщэм щекIуэкI щхьэзакъуэ зэхьэзэхуэм Белоруковэм, Большуновым, Спицовым нэхъапэIуэкIэ ещанэ увыпIэр щаубыдащ.
ФристайлымкIэ зэпеуэм Буров Илья жэз медалыр къыхихащ. Япэ къищар Олимп чемпион хъуа Украинэм щыщ Абраменкэ Александррэ дыжьыныр зылъыса Цзунян Цзярэщ (Китай). Пхёнчхан щекIуэкI зэхьэзэхуэм Буровым медаль къыщихьыну куэдым хуагъэфащэрт, арщхьэкIэ зи гугъу ящIыр зэкъуэшхэм я нэхъыщIэ Максимт. Мы гъэм Дунейпсо кубокыр къихьа пэтми, ар Корее Ипщэм финалым щынэсыфакъым. Арати, къуэш нэ хъыжьым Iуэхур къыдихыжащ икIи, хуамыгъэфэщэхауэ и хьэрхуэрэгъу лъэщхэм ефIэкIри, жэз медалыр Олимпиадэ хужьым щызыIэригъэхьащ.
ХоккеймкIэ зэпеуэр гупхэм щызэфIэкIащ. Словакиер зытрагъакIуэу зэхьэзэхуэр хуэмыхуу ирагъэжьами, ди цIыхухъухэм иужькIэ зызэщIаубыдэжащ икIи Словением къыкIэлъыкIуэу СШАм икIахэри бжыгъэшхуэкIэ (4:0у) хагъащIати, финалым и Iыхьэ плIанэм занщIэу кIуащ. Нобэ ахэр дэджэгунущ Норвегиемрэ Словениемрэ я зэIущIэм щытекIуэм.
Канадэмрэ СШАмрэ бжыгъэ зэщхькIэ (0:5уэ) къызэфIэкIа хоккеймкIэ ди цIыхубз командэми зэхьэзэхуэм и финал ныкъуэм кIуэну хузэфIэкIащ, Швейцарием икIахэр хагъащIэри. КIэух зэIущIэм нэсыфын папщIэ ахэр я фэм къипщын хуейт. Сыти жыIи аргуэру къапэщIэхуар а спорт лIэужьыгъуэр къэзыгупсыса Канадэрат. АрщхьэкIэ, дызыпэмыплъа къэхъуакъым. Канадэр дыгъуаси къатекIуащ бжыгъэр 0:5уэ. Жэз медалхэр къахьын папщIэ иджы ди хъыджэбзхэр Финляндием икIахэм яIущIэнущ.
ХХIII ЩIымахуэ Олимп джэгухэр иухыным тхьэмахуэ иIэжу Норвегием и спортсменхэр официальнэу щымыт гуп зэпеуэм япэ щищащ. Иджы ахэр псоми зэрефIэкIыр Пхёнчхан къыщахьа медалхэм я куэдагъымкIэ и закъуэкъым, атIэ абыхэм ящыщу дыщэхэмкIи Германием тежыжащ.
Урысейм и Олимп атлетхэм я къекIуэтэхыныгъэр, ди жагъуэ зэрыхъущи, къызэтеувыIакъым. Махуищ ипэкIэ ахэр епщыкIутхуанэу щытамэ, иджы етIощIанэщ.
Жыласэ Заурбэч.
